stanford-oval/wikipedia huggingface dataset:
תסמונת שווכמן-דיאמונד
פתוגנזה

המנגנון שדרכו משפיעה המוטציה בחלבון SBDS על התפתחות הלבלב, מח העצם והעצמות טרם פוענח. למרות זאת, כן הודגמה מעורבותה של המוטציה בחלבון בעיכוב של בניית הריבוזומים, באי-יציבותו של כישור החלוקה, וכפועל יוצא באי-יציבות גנומית בתא המובילה לריבוי מוטציות ולתיקון בלתי מספיק שלהן, ובזירוז אפופטוזה. כמו כן, נמצא כי הן מספרם של תאי האב ההמטופויטיים – תאי האב של תאי הדם במח העצם – והן תפקודם ביצירת שורות התאים נמוכים בחולים בתסמונת לעומת נבדקים בריאים.
בלבלב מתבטאת התסמונת בתת-התפתחות של התאים האוניתיים (acinar). תאים אלה מפרישים אנזימים למערכת העיכול שאחראים על פירוק המזון המגיע למעי הדק. בהסתכלות פתולוגית מוחלפת רקמת התאים האוניתיים ברקמת שומן, מבלי לפגוע בצינורות הלבלב ובאיי לנגרהנס. מסיבה שאינה ידועה, בגיל מאוחר חל שיפור מסוים בתפקוד הלבלב האקסוקריני בכחצי מהלוקים בתסמונת.
ההפרעה ההמטולוגית הנפוצה ביותר בתסמונת היא נויטרופניה, המופיעה בכ-90% מהלוקים בה. כשליש מהמטופלים הנויטרופניים בתסמונת הם נויטרופניים בצורה כרונית, בעוד שני השלישים האחרים נויטרופניים לסירוגין. נוסף על מספרם הנמוך של הנויטרופילים, נמצא במחקרים אין ויטרו כי גם הכמוטקסיס של הנויטרופילים פגום, אולם לא ברור עד כמה לעניין ישנה השפעה על נטייה לזיהומים בחולים אלה. מעט פחות מהנויטרופניה נפוצות גם אנמיה ותרומבוציטופניה בשיעורים משתנים של 42%–66% ו-24%–60%, בהתאמה. פאנציטופניה, ירידה בכל שלוש שורות הדם, נמצאה ב-10%–44% מהחולים, עם התפתחות בחלק מהמקרים לאנמיה אפלסטית. בבחינה פתולגית של מח העצם לא נמצא ממצא אופייני לתסמונת זו. בהקשר ההמטולוגי אי-היציבות הגנומית בחולים בתסמונת שווכמן-דיאמונד חושפת אותם לסיכון מוגבר לתסמונת מיילודיספלסטית ולהתמרה ללוקמיה מיאלואידית חריפה.
בשלד עיקר הביטוי של התסמונת הוא בהתפתחות לא תקינה של לוחית הגדילה, ובפרט במטאפיזה. הפרעה בהתגרמות המטאפיזה נמצאה בכחצי מהחולים בתסמונת. גם הכבד עלול להיות מושפע מן התסמונת, עם שינויים שומניים, דלקתיים ואף לייפתיים.
תסמינים וסימנים

אי-ספיקתו האקסוקרינית של הלבלב מובילה להופעה של צואה שומנית כבר בינקות, מלווה בתת-ספיגה, אי-התפתחות של הילד ורמות נמוכות של הוויטמינים המסיסים בשומן A,‏ D,‏ E ו-K. כתוצאה מנויטרופניה, לילד הלוקה בתסמונת ישנה נטייה לזיהומים חוזרים. אנמיה עשויה להתבטא בחיוורון, ואילו תרומבוציטופניה בנטייה לדימומים בריריות. כמו כן, ישנה שכיחות מוגברת של גרב בילדים אלה.
הפגיעה בהתפתחות העצמות, כמו גם תת-הספיגה כתוצאה מתפקודו הלקוי של הלבלב, עלולה להתבטא בקומה נמוכה ופיגור בגדילה. מלבד ההפרעה בהתגרמותה של המטאפיזה, ובכללה לוחית הגדילה בעצמות הארוכות, ההפרעה בהתפתחות השלד עלולה להתבטא גם בהצרת כלוב הצלעות ופגמי שלד אחרים, לרבות השיניים.
בדיקות עזר

בספירת הדם, כאמור, שכיח למצוא נויטרופניה, כרונית או לסירוגין, אצל רובם הגדול של הלוקים בתסמונת, וכן בשיעור מעט יותר נמוך אנמיה ותרומבוציטופניה. האנמיה מאופיינת בתכולת המוגלובין תקינה בתאי הדם האדומים (נורמוכרומיות) ובגודל תאים תקין (נורמוציטוזיס) עד גדול (מקרוציטוזיס). לעיתים האנמיה מלווה גם ברטיקולופניה (מיעוט רטיקולוציטים). לכ-80% מהמטופלים רמות גבוהות של המוגלובין עוברי (המוגלובין F).
במדדים הכימיים ישנן רמות נמוכות של טריפסינוגן ואיזועמילאז בדם, ואלה משמשים גם סמנים ביולוגיים למעקב אחר התקדמות המחלה. עם זאת, בילדים מעל גיל 3 הלוקים בתסמונת הטריפסינוגן חוזר לטווח התקין ומפסיק להיות סמן. כמו כן, גם בילדים צעירים בריאים עד גיל 3 רמות איזועמילאז יכולות להיות נמוכות, ולכן ערכה של הבדיקה כסמן עד גיל זה מוגבל. בצואה ניכר כי רמות האלסטאז נמוכות.
עוד בבדיקת דם נמצאה עלייה ברמות אנזימי הכבד מסוג טרנסאמינאזות, אלנין טרנסאמינאז ואספרטט טרנסאמינאז, בגילאים המוקדמים, אולם זו חולפת ללא סיבוכים בגיל מאוחר יותר.
באמצעי דימות רפואי שונים כאולטרה סאונד, טומוגרפיה ממוחשבת ודימות תהודה מגנטית ניתן לראות לבלב לא מפותח ושומני כביטוי להחלפת לתאים האוניתיים ברקמת שומן. כמו כן, ניתן לראות לעיתים הגדלת כבד.
ברמה הגנטית, ישנן בדיקות גנטיות המאשרות קיומן של מוטציות בגן SBDS. הבדיקות יכולות לאשר אם הפרט הנבדק הוא הומוזיגוט או הטרוזיגוט מורכב. עם זאת, מאחר שעד 10% מהלוקים בתסמונת אינם נושאים מוטציה בגן זה, היעדרה אינו שולל את אבחנת התסמונת. במשפחה שבה אחד מבני המשפחה אובחן עם התסמונת, הבדיקה הגנטית יכולה לשמש בדיקת סקר עבור יתר בני המשפחה לצורך אבחון מוקדם או ייעוץ גנטי.
אבחנה > קריטריונים לאבחנה

מסמך קונצנזוס משנת 2011 מגדיר את הקריטריונים לאבחנה של תסמונת שווכמן-דיאמונד. לפי מסמך זה האבחנה מתבססת על קריטריונים קליניים או בדיקה גנטית חיובית, כאשר לצורך מילוי הקריטריונים הקליניים נדרשת עדות לאי-ספיקה של הלבלב האקסוקריני בצירוף הפרעה המטולוגית ושלילה של תסמונות אחרות שלהן ביטוי דומה.
עדות לאי-ספיקה של הלבלב האקסוקריני מאובחנת לפי מסמך זה בצורת רמות נמוכות של אנזימי לבלב. ממצאים תומכים בכך, אשר אינם מספיקים לבדם לקבוע אבחנה, הם בדיקה לא תקינה של שומן בצואה במשך 72 שעות, רמות נמוכות של שני ויטמינים לפחות המסיסים בשומן ועדות בדימות או בפתולוגיה ללבלב שומני. ההפרעה ההמטולוגית מאובחנת באמצעות אחד משני הקריטריונים הבאים: נויטרופניה או ירידה באחת מספירות שורות הדם האחרות לפחות פעמיים בתקופה של שלושה חודשים. ממצאים תומכים בהפרעה ההמטולוגית כוללים רמות גבוהות של המוגלובין עוברי או מקרוציטוזיס, גם כן לפחות פעמיים בתקופה של שלושה חודשים. ממצאים קליניים אחרים התומכים באבחנה של התסמונת הם הפרעות השלד, בעיות התנהגותיות וקיום בן משפחה מדרגה ראשונה המאובחן עם התסמונת.
הבדיקה הגנטית, הגם שאינה שוללת את התסמונת לאור היעדר בדיקה חיובית בעד 10% מהחולים בתסמונת, יכולה לשמש לאישור האבחנה הקלינית, במיוחד לאחר השיפור בתפקודי הלבלב שמתרחש בחלק מהחולים.
אבחנה > אבחנה מבדלת

באבחנה המבדלת לתסמונת שווכמן-דיאמונד נמצאות מחלות ותסמונות המערבות אי-ספיקה של הלבלב או אי-ספיקה מורשת של מח העצם. תסמונת פירסון היא תסמונת המשלבת גם כן אי-ספיקה של הלבלב האקסוקריני עם אי-ספיקה של מח העצם. תסמונת זו נובעת ממוטציות בגנום המיטוכונדריאלי. בניגוד לתסמונת שווכמן-דיאמונד, בתסמונת פירסון ישנם מאפיינים ייחודיים של מח העצם, לרבות מספר תאים תקין, סידרובלסטים טבעתיים ויצירת בועיות בתאי האב במח העצם, והלבלב הוא יותר לייפתי משומני.
סיסטיק פיברוזיס, הסיבה השכיחה ביותר לאי-ספיקת לבלב, עלולה להתבטא בדומה לתסמונת שווכמן-דיאמונד עם אי-ספיקת לבלב וזיהומים חוזרים, אולם לסיסטיק פיברוזיס ישנו ביטוי גם באיברים נוספים שאינם קשורים לתסמונת שווכמן-דיאמונד, לרבות ביטוי של תבחין זיעה חיובי. סיבה נוספת לאי-ספיקת לבלב בילדות היא תסמונת ג'והנסון-בליזרד, שבה יש גם מוגבלות שכלית התפתחותית, פיגור בגדילה, אובדן שמיעה ופגמים גופניים נוספים.
אנמיה על שם פנקוני היא הסיבה השכיחה ביותר לאי-ספיקה מורשת של מח העצם. בדומה לתסמונת שווכמן-דיאמונד היא מאופיינת בקומה נמוכה, ויכולים להופיע בה גם הפרעות בשלד ובלב, כמו גם נטייה לממאירות המטולוגית, אולם בניגוד אליה, תפקוד הלבלב האקסוקריני בה שמור, היא מתבטאת בגיל מאוחר יותר והיא כוללת הפרעות מולדות נוספות שאינן קיימות בתסמונת שווכמן-דיאמונד. שתי מחלות נוספות שבהן ישנה אי-ספיקה מורשת של מח העצם הן פרע התקרנות מולד (dyskeratosis congenita), שבו הסתמנות נרחבת בעור, בציפורניים ובפה, ותרומבוציטופניה אמגקריוציטית מולדת (congenital amegakaryocytic thrombocytopenia) שבה יש מוטציה בקולטן לתרומבופויטין ותפקוד הלבלב שמור.
טיפול > טיפול באי-ספיקת הלבלב

עם ביסוס האבחנה, וכאשר יש עדות לצואה שומנית, ניתן טיפול תחליפי באנזימי לבלב באופן פומי. ישנם תכשירים המשלבים מספר אנזימים יחד. המינון ההתחלתי של האנזים ליפאז הוא 2,000 יחידות לק"ג גוף ליום. במקרה של חסר באחד או יותר מהוויטמינים המסיסים בשומן, הוא ניתן כתוסף מזון. בחולים שתפקוד הלבלב שלהם משתפר, ניתן להפסיק את התחליפים הפומיים.
טיפול > טיפול בהפרעות המטולוגיות

נויטרופניה, כשלעצמה וללא עדות לזיהום, אינה עילה לטיפול מונע. כאשר יש חשד למחלה זיהומית, למשל בעת עליית חום, הטיפול הוא טיפול אנטיביוטי. חלק מהחולים יכולים להיות מטופלים פומית, אך כאשר יש חשד לזיהום חמור או כשיש עדות לנויטרופניה חמורה ניתן טיפול אנטיביוטי רחב-טווח באשפוז. בזיהום עם נויטרופניה חמורה נשקלת האפשרות למתן גורם ממריץ מושבות גרנולוציטים (G-CSF). באופן מניעתי G-CSF ניתן לטווח ארוך כאשר מופיעים זיהומים חוזרים עם נויטרופניה חמורה.
אנמיה ותרומבוציטופניה מטופלות לפי מידת החומרה במתן מוצרי דם, מנת דם או טסיות בהתאם להפרעה. אם נדרש ניתן גם כלטור לברזל על מנת למנוע המוכרומטוזיס. טיפול מניעתי במתן טסיות ניתן בתרומבוציטופניה קשה של פחות מ-10,000 טסיות למיקרוליטר. בעת דימום קשה הנובע ממחסור בוויטמין K או הפרעה בתפקודי הכבד, ניתן ויטמין K בעירוי תוך-ורידי.
טיפול בהשתלת מח עצם הוא הטיפול היחיד שיכול לרפא את ההפרעות ההמטולוגיות של המחלה. טיפול זה נשקל כאשר מתקיים אחד מהמצבים הבאים: ציטופניה חמורה עם המוגלובין נמוך מ-7 גרם לדציליטר, ספירת נויטרופילים נמוכה מ-500 למיקרוליטר עם זיהומים חוזרים וספירת טסיות נמוכה מ-20,000 למיקרוליטר, תסמונת מיילודיספלסטית עם עודף תאים בלסטים צעירים או לוקמיה פעילה.
טיפול > טיפול במערכת השלד

לפי מסמך הקונצנזוס, הפרעות במבנה השלד דורשות התייחסות אורתופדית, עם אפשרות לטיפול ניתוחי. עדיין לא ידוע מהו הטיפול הטוב ביותר לדלדול עצם הנגרם כתוצאה מהתסמונת.
סיבוכים ופרוגנוזה

החולים בתסמונת שווכמן-דיאמונד נמצאים בסיכון מוגבר לתסמונת מיילודיספלסטית ולהתמרה ללוקמיה מיאלואידית חריפה. מלבד זאת, על רקע נויטרופניה קשה, ישנו סיכון מוגבר למוות מאלח דם משמעותי. בשל נדירות המחלה קיים קושי להעריך מהי תוחלת החיים ומהו המהלך הטבעי של המחלה.
הערות שוליים

↑  H Shwachman, LK Diamond, FA Oski, K. Khaw, The syndrome of pancreatic insufficiency and bone marrow dysfunction, J Pediatr, 65 (1964), pp. 645–663
↑  M. Bodian, W. Sheldon, R. Lightwood, Congenital hypoplasia of the exocrine pancreas, Acta Paediatr, 53 (1964), pp. 282–293
1 2  Antoinette C Spoto-Cannons, Shwachman-Diamond Syndrome, Medscape, May 1, 2014
1 2  Boocock GR, Morrison JA, Popovic M, Richards N, Ellis L, Durie PR, Rommens JM, Mutations in SBDS are associated with Shwachman−Diamond syndrome, Nat Genet. 2003 Jan;33(1):97-101.
1 2 3 4 5 6 7  Burroughs L, Woolfrey A, Shimamura A, Shwachman-Diamond syndrome: a review of the clinical presentation, molecular pathogenesis, diagnosis, and treatment, Hematol Oncol Clin North Am. 2009 Apr;23(2):233-48.
1 2 3 4  Shimamura A, Shwachman-Diamond syndrome, Semin Hematol. 2006 Jul;43(3):178-88.
↑  Rujkijyanont P, Watanabe K, Ambekar C, Wang H, Schimmer A, Beyene J, Dror Y, SBDS-deficient cells undergo accelerated apoptosis through the Fas-pathway, Haematologica. 2008 Mar;93(3):363-71.
1 2 3 4 5 6  Dror Y, Donadieu J, Koglmeier J, Dodge J, Toiviainen-Salo S, Makitie O, Kerr E, Zeidler C, Shimamura A, Shah N, Cipolli M, Kuijpers T, Durie P, Rommens J, Siderius L, Liu JM, Draft consensus guidelines for diagnosis and treatment of Shwachman-Diamond syndrome, Ann N Y Acad Sci. 2011 Dec;1242:40-55.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
1932 בארצות הברית

| 0 | 1 | 2 | 3 |
| --- | --- | --- | --- |
| «««  1931   1930  1929 |  דגל ארצות הברית | 1932  בארצות הברית |  »»»  1933   1934   1935 |
כל ערכי השנים בארצות הברית • אירועים בולטים בעולם ב-1932 פורטל ארצות הברית • לוח שנה של שנת 1932
1932 בארצות הברית הייתה השנה בה חגגה ארצות הברית 156 שנה מיום היווסדה.
הנהגה

הנשיא: הרברט הובר (המפלגה הרפובליקנית)
סגן הנשיא: צ'ארלס קרטיס (המפלגה הרפובליקנית)
אירועים בולטים

פרק זה לוקה בחסר. אנא תרמו לוויקיפדיה ו.
1 במרץ – נחטף בנו בן ה-20 החודשים של חלוץ התעופה צ'ארלס לינדברג.
12 במרץ – הקלטת הסטריאו הראשונה באקדמיה למוזיקה בפילדלפיה. תזמורת פילדלפיה בניצוחו של לאופולד סטוקובסקי מבצעת את פואמת האש (Poem of Fire)
4 במאי – אל קפונה נכנס לכלא פדרלי באטלנטה בשל עברות מס
12 במאי – בנו התינוק של צ'ארלס לינדברג נמצא מת בניו ג'רזי, לאחר שנחטף מבית הוריו.
21 במאי – אמיליה ארהארט הופכת לאשה הראשונה שמשלימה טיסת סולו מעבר לאוקיינוס האטלנטי
8 ביולי – שיא השפל הגדול. מדד דאו ג'ונס יורד אל מתחת ל-42 נקודות, 11% מהערך שהיה לו פחות משלוש שנים קודם לכן
30 ביולי – נפתחת האולימפיאדה בלוס אנג'לס
24 באוגוסט – אמיליה ארהארט הופכת לאישה הראשונה הטסה לרוחב ארצות הברית ללא עצירה - מלוס אנג'לס לניוארק שבניו ג'רזי
8 בנובמבר – הבחירות לנשיאות ארצות הברית 1932: פרנקלין דלאנו רוזוולט נבחר לראשונה לנשיא ארצות הברית
21 במאי: אמיליה ארהארט הופכת לאשה הראשונה שמשלימה טיסת סולו מעבר לאוקיינוס האטלנטי
8 בנובמבר: הבחירות לנשיאות ארצות הברית 1932: פרנקלין דלאנו רוזוולט נבחר לראשונה לנשיא ארצות הברית
נולדו

3 בינואר – דבני קולמן, שחקן אמריקאי
8 בפברואר – ג'ון ויליאמס, מלחין סרטים אמריקאי
22 בפברואר – טד קנדי, פוליטיקאי אמריקאי (נפטר ב-2009)
26 בפברואר – ג'וני קאש, זמר אמריקאי (נפטר ב-2003)
27 בפברואר – אליזבת טיילור, שחקנית קולנוע אמריקאית
5 בדצמבר – ריצ'רד הקטן, זמר ופסנתרן אמריקאי
נפטרו

פרק זה לוקה בחסר. אנא תרמו לוויקיפדיה ו.
14 במרץ – ג'ורג' איסטמן, מייסד חברת קודאק איסטמן (נולד ב-1854)
1931 בארצות הברית

| 0 | 1 | 2 | 3 |
| --- | --- | --- | --- |
| «««  1930   1929  1928 |  דגל ארצות הברית | 1931  בארצות הברית |  »»»  1932   1933   1934 |
כל ערכי השנים בארצות הברית • אירועים בולטים בעולם ב-1931 פורטל ארצות הברית • לוח שנה של שנת 1931
1931 בארצות הברית הייתה השנה בה חגגה ארצות הברית 155 שנה מיום היווסדה.
הנהגה

הנשיא: הרברט הובר (המפלגה הרפובליקנית)
סגן הנשיא: צ'ארלס קרטיס (המפלגה הרפובליקנית)
אירועים בולטים

פרק זה לוקה בחסר. אנא תרמו לוויקיפדיה ו.
6 בינואר – תומאס אלווה אדיסון מגיש את הפטנט האחרון שלו
3 במרץ – הקונגרס מאשר את "הדגל זרוע הכוכבים" כהמנון ארצות הברית
19 במרץ – מדינת נבדה הופכת את ההימורים בה לחוקיים
1 במאי – בניין אמפייר סטייט נפתח באופן רשמי
17 באוקטובר – הגנגסטר האמריקני אל קאפונה נידון ל-11 שנות מאסר בגין העלמת מס.
24 באוקטובר – גשר ג'ורג' וושינגטון נחנך ונפתח לציבור למחרת.
נולדו

?? - פיטר וסטרגור, מלחין אמריקאי
5 בינואר – רוברט דובאל, שחקן ובמאי אמריקאי
17 בינואר – ג'יימס ארל ג'ונס, שחקן אמריקאי
8 בפברואר – ג'יימס דין, שחקן קולנוע אמריקאי (נפטר ב-1955)
11 במרץ – רופרט מרדוק, איל עיתונות אמריקאי
22 במרץ – ויליאם שאטנר, שחקן קולנוע אמריקאי, (קפטן קירק ב"מסע בין כוכבים")
25 במרץ – פול מושן, מתופף אמריקאי
26 במרץ – לנרד נימוי, שחקן אמריקאי
9 ביוני – ג'קי מייסון, קומיקאי יהודי-אמריקאי
20 ביוני – מרטין לנדאו, שחקן אמריקאי
31 ביולי – קני בורל, מוזיקאי אמריקאי
5 בנובמבר – מייק ניקולס, במאי אמריקאי
11 בדצמבר – רונלד דבורקין, פילוסוף יהודי-אמריקאי
נפטרו

פרק זה לוקה בחסר. אנא תרמו לוויקיפדיה ו.
11 בינואר – נתן שטראוס, איש עסקים ופילנתרופ למטרות ציוניות; העיר נתניה קרויה על שמו (נולד ב-1848)
9 במאי – אלברט אברהם מייקלסון, פיזיקאי אמריקאי, זוכה פרס נובל לפיזיקה (נולד ב-1852)
18 באוקטובר – תומאס אלווה אדיסון, מגדולי הממציאים בכל הזמנים (נולד ב-1847)
26 בדצמבר – מלוויל דיואי, ספרן וממציא שיטת דיואי (נולד ב-1851)
בניין אמפייר סטייט הופך למבנה הגבוה ביותר בעולם לאחר שנפתח באופן רשמי ב-1 במאי 1931.
תומאס אלווה אדיסון
תחרות העל בציריך 2016

תחרות העל בשחמט התקיימה בציריך בין התאריכים 12 בפברואר 2016 ל-15 בפברואר 2016. בתחרות התקיימו חמישה סיבובים. התחרות בקטגוריה 21 (מד כושר ממוצע 2774).
מאפיין מיוחד של התחרות הוא שימוש בקצב משחקים של 40 דקות למשחק בתוספת של 10 שניות לכל מסע. ביום הראשון התקיימה תחרות בזק שתוצאותיה קבעו את סדר שיבוצם של השחקנים בתחרות וכן את הצבעים בהם יתמודדו זה עם זה. ביומה האחרון של התחרות התקיימה תחרות בזק נוספת שתוצאותיה ייחשבו לצורך דירוגם הסופי של השחקנים.
במקביל לתחרות התקיים דו-קרב בן שני משחקים בין בוריס גלפנד לאלכסנדר מורוזביץ' שהסתיים בניצחונו של גלפנד 1.5-0.5.
משתתפי התחרות

ולדימיר קראמניק - מד כושר 2801, אלוף העולם בין השנים 2000 ל-2007, שני במד הכושר
אניש גירי - רב אמן הולנדי, המדורג במקום ה-3 בעולם עם 2798 נקודות
לבון ארוניאן - מד כושר 2792 רביעי במד הכושר העולמי
היקארו נקמורה - מד כושר 2787 שישי במד הכושר
וישוואנתן אנאנד - מד כושר 2784, אלוף העולם בין השנים 2007–2013, שמיני במד הכושר
אלכסיי שירוב - רב אמן ספרדי, המדורג במקום ה-54 בעולם עם 2684 נקודות
תחרות הבזק - יום ראשון של התחרות

בתחרות ניצח נקמורה עם 3.5 נקודות, אנאנד ושירוב סיימו עם 3 נקודות, קראמניק עם 2.5, ארוניאן עם 2 וגירי עם נקודה אחת.
התחרות המרכזית > סיבוב ראשון

בסיבוב הראשון ניצח אנאנד את ארוניאן במשחק קצר בן 19 מסעים בלבד. שני המשחקים האחרים הסתיימו בתיקו.
התחרות המרכזית > סיבוב שני

בסיבוב השני ניצח אנאנד את גירי ונקמורה ניצח את שירוב. המשחק בין קראמניק לארוניאן הסתיים בתיקו.
התחרות המרכזית > סיבוב שלישי

בסיבוב שלישי כל המשחקים הסתיימו בתיקו.
התחרות המרכזית > סיבוב רביעי

בסיבוב השני ניצח קראמניק את גירי וארוניאן ניצח את שירוב. המשחק בין נקמורה לאנאנד הסתיים בתיקו.
התחרות המרכזית > סיבוב חמישי

בסיבוב השני ניצח ארוניאן ניצח את נקמורה. שאר המשחקים הסתיימו בתיקו.
הערות שוליים

↑  ולדימיר קראמניק, באתר פיד"ה (באנגלית)
↑  אניש גירי, באתר פיד"ה (באנגלית)
↑  לבון ארוניאן, באתר פיד"ה (באנגלית)
↑  היקארו נקמורה, באתר פיד"ה (באנגלית)
↑  וישוואנתן אנאנד, באתר פיד"ה (באנגלית)
↑  אלכסיי שירוב, באתר פיד"ה (באנגלית)
שרון הייז

שרון רות הֶייז (באנגלית Sharon Ruth Hays;‏ נולדה ב-1956) היא סוציולוגית פמיניסטית אמריקאית. היא משמשת כפרופסור בחוג לסוציולוגיה ובתוכנית ללימודי מגדר באוניברסיטת דרום קליפורניה (USC) ועוסקת בתחומים של סוציולוגיה תרבותית, סוציולוגיה של אי שוויון, לימודי מגדר ותאוריה סוציאלית.
בעבודותיה היא מרבה לעסוק בתופעות חברתיות, כלכליות ופוליטיות בארצות הברית ובהשלכותיהן על האתגרים הלא מדוברים ולא מטופלים העומדים בפני האימהות האמריקאיות.
ביוגרפיה

שרון רות הייז נולדה ב-1956. אמה, דוריס הייז סודקמפ (2004-1921), גידלה אותה ואת ארבע אחיותיה והתחתנה בשנית עם דונלד סודקמפ (Donald Sudkamp). ב-1988 נישאה הייז לתומס ג'ורג' אלרס (Ehlers), ונכון לשנת 2014 הם מתגוררים בלוס אנג'לס. את ספרה הראשון The Cultural Contradiction of Motherhood היא הקדישה לאמה. את ספרה השני Flat Broke with Children: Women in Age of Welfare Reform היא הקדישה לבעלה ולזכרה של אמו ג'סיקה מרקס (1930-2000) שגידלה אותו בילדותו יחד עם שלוש אחיותיו כאם חד הורית בקצבת סעד.
קריירה אקדמית

הייז סיימה לימודיה לתואר ראשון בסוציולוגיה בשנת 1977 באוניברסיטת קליפורניה בסנטה קרוז. היא סיימה את לימודי המוסמך בסוציולוגיה בשנת 1989 והשלימה תואר דוקטור לסוציולוגיה בשנת 1993; שניהם באוניברסיטת קליפורניה בסן דייגו.
משנת 1993 ועד שנת 2005 היא חקרה ולימדה באוניברסיטת וירג'יניה ומאז 2005 ועד היום היא פרופסור לסוציולוגיה ולנשים ומגדר באוניברסיטת דרום קליפורניה (USC).
הייז משמשת כעורכת במספר הוצאות ביניהן ההוצאה לאור של אוניברסיטת אוקספורד (Oxford University Press), ההוצאה לאור של אוניברסיטת שיקגו (University of Chicago Press) ו-Routledge. וכן בכתבי עת שונים, ביניהם כתב העת האמריקאי לסוציולוגיה (American Journal of Sociology) ובכתב העת מגדר וחברה (Gender and Society).
עבודותיה > אמהות אינטנסיבית (Intensive Motherhood)

בספרה The Cultural Contradiction of Motherhood בחנה הייז את יצירת המודל האמהי בתרבות. לצורך כך היא סקרה את ההיסטוריה של תאוריות לגידול ילדים וכן רבי מכר של שנות השמונים העוסקים בגידול ילדים. בנוסף היא ראיינה 38 עם אמהות לילדי בני 2-4 שנים מחתכי אוכלוסייה שונים בסן דייגו, קליפורניה. ב-1991 היא הציגה את מודל האמהות האינטנסיבית (Intensive mothering). לטענתה מודל אימהות זה הוא תרבותי וממוגדר ביסודו והוא מעודד אימהות להשקיע את מירב זמנן, מרצן וכספן בגידול הילדים. אידיאל אמהות זה מבנה סתירה תרבותית בין הספירה הביתית וערכי הנתינה ללא תמורה ובין הספירה הציבורית ועולם העבודה המקדש מימוש עצמי וקפיטליזם. סתירה תרבותית זו עשויה להיראות כבעיה פרטית אך היא נוגעת לכלל החברה ובפרט לאמהות, כאשר מעל ממחצית האמהות לילדים קטנים עובדות ונמצאות למעשה בין שתי הספירות ומתמודדות עם קונפליקט עבודה-משפחה זה.
מבקרי הספר טענו שהיה צורך לערוך את הבדיקה על מדגם רחב יותר של משפחות בארצות הברית ומחוצה לה כדי להבין את ההשפעה של התרבות והמדיניות הציבורית. בנוסף ומאחר והספר עוסק במגדור התפקיד ההורי לאימהות חסרה בדיקה גם של צד האבהות ולו כדי להבין יותר טוב את היווצרות אידאולוגיית האימהות האינטנסיבית.
ביקורת נוספת על עבודה זו הייתה שעל אף שהייז היא מהראשונים ששמו דגש ובחנו בצורה שיטתית את האמהות כאידאולוגיה בספרה, הטיעון שלה בנוגע לאמהות אינטנסיבית הוא בעייתי. היא הציגה את התפישות של אמהות שראיינה אך היא לא חקרה את מעשיהן בפועל כך שיכול להתקיים פער בין מה שהן חושבות ומה שהן עושות. כמו כן, היא העלתה שאלה מה הביא לאימהות האינטנסיבית ובסופו של דבר הגיעה לסתירה בטענה שגישה זו משרתת את האינטרסים של בעלי הכוח ומאידך משמשת ככלי לניגוח בערכי הקפיטליזם.
עבודותיה > מדיניות סעד, עבודה ומשפחה

בשנת 1996 יצאה לדרכה רפורמת סעד בארצות הברית (PRWORA) שנועדה לעודד אנשים מאוכלוסיות עוני לקחת אחריות אישית על חייהם ולצאת לעבוד בעזרת תוכנית הכשרות ותמריצים. בספרה Flat Broke with Children: Women in the Age of Welfare Reform הייז בחנה את רפורמה זו ואת תוצאותיה ומצביעה על כך שבשונה מגישות רווחה קודמות שהניחו שהאישה צריכה לגדל את הילדים והגבר הוא המפרנס רפורמה זו מטפלת בשני מישורים שהיא הגדירה כ"תוכנית המשפחה" ו"תוכנית העבודה". לטענת הייז מערכת העידוד והעונשים של הרפורמה מושתת על הנחה שנשים עניות הזקוקות לסעד הן נשים בעלות מוסר עבודה ירוד שלא לקחו אחריות מספקת על מצבן ועל גידול ילדיהן ומעודדת הבאת ילדים במסגרת משפחה בה יש בעל מפרנס ("תוכנית המשפחה") או לחלופין מעודדת את האם לצאת לעבוד ("תוכנית העבודה"). בפועל, מעל 90% ממקרי הסעד שטיפלה בהן התוכנית היא של אמהות חד הוריות שבסופו של דבר יצאו לעבוד במשכורות רעב אצל מעסיקים שנצלו את תלותן במקום העבודה. פתרון זה פגע גם באמהות שנמצאו במצב בלתי אפשרי וגם בילדיהן שלא קיבלו טיפול הולם וגם לא הטבה במצבם הכלכלי. הייז הביאה את הפן האישי של נזקקות הסעד. היא הציגה נשים שהן בעלות מוסר וערכים נורמטיביים והציפה את ההתמודדויות והשיקולים העומדים בפניהן.
מבקרי הספר טענו כי הייז מניחה שיש תהליכים פוליטיים העומדים מאחורי רפורמה זו. היא מדברת על סתירה תרבותית בין הרציונל של שוק העבודה וערכי המחויבות והמשפחה אך היא לא העלתה אלטרנטיבות והסברים אפשריים נוספים כפי עשתה בספרה הקודם.
פרסומים > ספרים

Flat Broke With Children: Women In The Age Of Welfare Reform. (2003). Oxford U Press
The Cultural Contradictions Of Motherhood. (1996). New Haven. Yale University Press
פרסומים > מאמרים, עבודות ופרקים

Stalled At the Alter? Conflict, Hierarchy, and Compartmentalization in Burawoy's Public Sociology. (2007). Public Sociology. University of Chicago Press.
Studying the Quagmire of Welfare Reform. (2003). Chronicle Review, Chronicle of Higher Education. Vol. L. No. 8. pp. 7-9.
Off the rolls. Dissent (00123846). (2003). 50(4). 48
Constructing the Centrality of Culture -- and Deconstructing Sociology?. (2000). Contemporary Sociology 29 (4):594-602.
The fallacious assumptions and unrealistic prescriptions of attachment theory: A comment on "parents' socioemotional investment in children". (1998). Journal of Marriage and Family, 60(3), 782-790.
Reconsidering the "choice": Do americans really prefer the workplace over home?. (1998). Contemporary Sociology, 27(1), 28-32.
The Ideology of Intensive Mothering: A Cultural Analysis of the Bestselling 'Gurus' of Appropriate Child-Rearing. (1997). Pp. 286-321 in From Sociology to Cultural Studies: New Perspectives, edited by Elizabeth Long. Blackwell.
Structure and Agency and the Sticky Problem of Culture. (1994). Sociological Theory 12 (1): 57-72.
Sharon Hays, & Laura Miller. Informed Control: Dun & Bradstreet and the 'Information Society'. (1994) Media, Culture, and Society 16: 117-140.
פרסומים > סקירות ספרים ופרסומים נוספים

Sharon Hays, & Butler, j. Low-calorie feminism. (2008). Contexts, 7(3, sociology in the people's republic), 72-74
Whose Welfare?. (2001). edited by Gwendolyn Mink. Contemporary Sociology 30 (4): 392-393.
The Modernization of Fatherhood: A Social and Political History by Ralph LaRossa. (1998). Social Forces 76 (4): 1560-1562.
Engendering Motherhood by Martha McMahon, Reproducing Persons by Laura Purdy, and Mothers in Law edited by Martha Albertson Fineman and Isabel Karpin. (1998). Signs 23(2): 559-562.
Women Writing Culture, edited by Ruth Behar and Deborah A. Gordon. (1997) Contemporary Sociology 26(1): 116-117.
Mothering: Ideology, Experience, and Agency, edited by Evelyn Nakano Glenn, Grace Chang, and Linda Rennie Forcey. (1995) Contemporary Sociology 24 (3): 369-371.
The Velvet Glove: Paternalism and Conflict in Gender, Class, and Race Relations by Mary Jackman. (1995). Social Forces 73 (4): 1635-1636.
The cultural contradictions of contemporary motherhood: The social construction and paradoxical persistence of intensive child-rearing. (1994) Dissertation Abstracts International, A:The Humanities and Social Sciences,, 3605-A.
לקריאה נוספת

סברן בלה, בחזרה למשמרת השניה
משפחות עובדות: הורים בשוק העבודה בישראל, היבטים חברתיים, כלכליים ומשפטיים. ראשון לציון: פלס, תש"ע 2010.
הערות שוליים

↑  שמה המלא נלקח מרישומה בהישגים של בוגרי אוניברסיטת קליפורניה בסנטה קרוז http://sociology.ucsc.edu/alumni/
↑  על פי פרטי קטלוג ספריית הקונגרס בספרה הראשון The Cultural Contradiction of Motherhood
↑  The cultural contradictions of motherhood. (1996). New Haven. Yale University Press
↑  Hofferth, S. L. (1997). The cultural contradictions of motherhood. American Journal of Sociology, 103(1), 243-244
↑  Larossa, R. (1998). The cultural contradictions of motherhood. Social Forces, 76(3), 1159-1160
↑  Wrigley, J. (1997). The cultural contradictions of motherhood. Contemporary Sociology, 26(4), 484-485
↑  Seccombe, K. (2004). Flat broke with children: Women in the age of welfare reform. Journal of Marriage and Family, 66(2), 546-547
↑  Sarkisian, N. (2005). Flat broke with children: Women in the age of welfare reform. Contemporary Sociology: A Journal of Reviews, 34(5), 473-476